Bɔ́n bə́ Ísraɛ̂l bə́ tə́bə́ naa bábwé ńsəm, nə́ báyōn ńgūmā álú tē. 2Bɔ́n bə́ Ísraɛ̂l bə́sə bə́ ngátə́bə̄ nə́ bákɔŋan ai Mósɛs bân Áron, bɔ́ bə́sə kíŋ dzyá bɔ́ nâ: “É é ! Ngə́ bī manǎ kig tə́ wú á ńnam Égîptɛn á lí ngə́ kig á ńkōd ńnam mú ! 3Á dzé Ńtondôbə ǎ zu a dudu bíā á ńnam ví nə́ á zū bía mǎn wē ai okəŋ bítá ? Biníngá báán ai bɔ́n báán bə́ man bili. Sə m̀bəŋ ó ńtɔ̄á naa bǐ dúgán Égîptɛn a ?” 4Bə́ ngákə bádzō bɔ́ a bɔ́ nâ: “Ńtə́lán ǹdzóe m̀fə́, bǐ dúgán Égîptɛn !” 5Ńdɔ̄ Mósɛs bân Áron bə́ ngálában ai məsú á sí á mís mə́ étógán bɔ́n bə́ Ísraɛ̂l bə́sə. 6Ńdɔ̄ hḿ Yosué, ndómán Nun, bân Kaleb, ndómán Yefunɛ, yǎ bə́ ngákə̄ á ńsāmbā bə́fə́b bə́ ńnam bə́ ngányab biwɔ́man byábán, 7bə́ ngadzó ai etógán áyɔŋ bɔ́n bə́ Ísraɛ̂l ásə̄ nâ: “É sí nyīlí, bǐ ngáwulu dzɔ́ nə́ byǎfə̄b dzɔ̄, ńdɔ e nə eyə́gan ḿbəmbə ǹnam” 8Ngə́ Ńtondôbə a fūú bía ǹnə́m, a yi kə ai bía ǹnǎm tē, a yi bía wá və̄, sí yǎ mə̄nyáŋ ai wé byáfúguzu. 9Hədá mǐ bə́ tsaman ai Ǹtondôbə; tə̌ kig myǎmbāda bǒd yā ńnǎm tē, bǐ nə́ bɔ́ dí hə nyáán ḿbɔ̄g. Edzidzǐn bəzambá bábán é túb yǎ bɔ̄, Ǹtondôbə nyé á tɔá ai bíā. Tə myǎmbādā bɔ́ !”